आरईटीस्क्रीन
RETScreen स्वच्छ ऊर्जा प्रबंधन सॉफ्टवेयर (जिसे संक्षेप में आमतौर से RETScreen कहा जाता है) ऐसा सॉफ्टवेयर पैकेज है जिसे कनाडा सरकार ने विकसित किया है। RETScreen Expert को सैन फ़्रैंसिस्को में आयोजित 2016 क्लीन एनर्जी मिनिस्ट्रियल में चिह्नांकित किया गया था। सॉफ़्टवेयर हिंदी सहित 36 भाषाओं में उपलब्ध है। RETScreen Expert सॉफ्टवेयर का वर्तमान संस्करण है और इसे 19 सितंबर, 2016 को जनता के लिए जारी किया गया था। इस सॉफ्टवेयर से संभावित नवीनीकरण ऊर्जा और ऊर्जा दक्षता परियोजना की तकनीकी और वित्तीय व्यवहार्यता की समग्र पहचान, आकलन और इष्टतमीकरण होता है; और साथ ही परिसरों के वास्तविक निष्पादन की माप और सत्यापन और ऊर्जा बचत/उत्पादन अवसरों की पहचान होती है। RETScreen Expert में "दर्शक विधा" मुफ्त है और सॉफ्टवेयर की सभी कार्यक्षमता तक पहुंच प्रदान करती है। तथापि, RETScreen के पिछले संस्करणों के विपरीत, वार्षिक सदस्यता के आधार पर अब नई "पेशेवर विधा" उपलब्ध है (जिससे उपयोगकर्ता सहेज, प्रिंट आदि कर सकते हैं)। RETScreen Suite सॉफ्टवेयर का पिछला संस्करण है, जिसमें, RETScreen 4 और RETScreen Plus शामिल हैं। RETScreen Suite में सह-उत्पादन और ऑफ-ग्रिड विश्लेषण क्षमताएँ शामिल हैं। RETScreen Suite के विपरीत, RETScreen Expert एकीकृत सॉफ्टवेयर प्लेटफ़ॉर्म है; जिसमें परियोजनाओं के आकलन के लिए विस्तृत और व्यापक आदिरूपों का उपयोग किया जाता है; और इसमें पोर्टफोलियो विश्लेषण क्षमता शामिल है। RETScreen Expert में उपयोगकर्ता की सहायता के लिए अनेक डेटाबेस एकीकृत किए गए हैं, जिनमें 6,700 भूतल-आधारित स्टेशनों और नासा सैटेलाइट डेटा से प्राप्त जलवायु परिस्थितियों का वैश्विक डेटाबेस, बेंचमार्क डेटाबेस; लागत डेटाबेस; परियोजना डेटाबेस; जल विज्ञान डेटाबेस और उत्पाद डेटाबेस शामिल हैं। सॉफ्टवेयर में इलेक्ट्रॉनिक पाठ्यपुस्तक सहित, व्यापक एकीकृत प्रशिक्षण सामग्री शामिल हैं।